หมดรอบ ?
*หากเม้าท์มอยถึงสถานการณ์ของตลาดหุ้นไทยในวันนี้ “โมนิก้า” ก็มีคำอธิบายจากกูรูหลายสำนักนำมาบอกเล่า แต่เผอิญเดี๊ยนไม่ค่อยชอบเม้าท์เรื่องอย่างว่า เพราะมันไม่มันในอารมณ์ แถมไม่ได้รสชาติของชีวิต จึงขอนำแฟนคลับกลับมาสู่โลกของความเป็นจริง เพื่อเตรียมพร้อมในการเล่นรอบที่กำลังจะเกิดขึ้นอีกครั้งในเร็ว ๆ นี้ หลังผู้คนในตลาดหุ้นยังใช้แนวทางเดิม ๆ ในการลงทุนแรงนะซี
30 ส.ค. 2561

เจาะกระดาน : โมนิก้าและทีมงาน
*หากเม้าท์มอยถึงสถานการณ์ของตลาดหุ้นไทยในวันนี้ “โมนิก้า” ก็มีคำอธิบายจากกูรูหลายสำนักนำมาบอกเล่า แต่เผอิญเดี๊ยนไม่ค่อยชอบเม้าท์เรื่องอย่างว่า เพราะมันไม่มันในอารมณ์ แถมไม่ได้รสชาติของชีวิต จึงขอนำแฟนคลับกลับมาสู่โลกของความเป็นจริง เพื่อเตรียมพร้อมในการเล่นรอบที่กำลังจะเกิดขึ้นอีกครั้งในเร็ว ๆ นี้ หลังผู้คนในตลาดหุ้นยังใช้แนวทางเดิม ๆ ในการลงทุนแรงนะซี
*วันนี้ “โมนิก้า” ยังยืนยันคำเดิม แนวทางเดิม ว่า วันนี้ทุกอย่างยังเหมือนเดิม ยังไม่มีอะไรที่เป็นจุดเปลี่ยนของชีวิตเกิดขึ้น เพราะการเด้งขึ้นของตลาดหุ้นไทยที่เกิดขึ้นในคราวนี้ มันเป็นผลมาจากวันก่อน ๆ หุ้นไทยลงแรงเกินไป จึงมีแรงซื้อกลับมาช่วงระยะเวลาสั้น ๆ ซึ่งเป็นเหตุการณ์ที่แฟนคลับได้พบเห็นเป็นประจำ และวันนี้ก็ได้ประจักษ์แก่สายตาแล้วว่า V-Shape เป็นเรื่องจริง ไม่อิงนิยาย หลังดัชนีทำท่าหมดแรงตรงยอดเดิม  1,730 จุด ผสมผสานกับดัชนีปิดได้แค่ระดับ1,720.43 จุด ลบไป 1.83 จุด ด้วยมูลค่า 4.21 หมื่นล้านบาท เลยทำให้คิดเช่นนั้นนะคะ
*ด้วยเหตุนี้ถึงไม่ต้องถามถึงตัวแปรอื่น ๆ ให้เสียเวลาทำมาหากิน เพราะแค่มองจากพฤติกรรมการเล่นที่เห็นกันเป็นประจำ ก็รู้ได้ทันทีว่า ยังมีอะไรให้ลุ้นระทึกเยอะพอสมควร บวกกับข้อมูลบางอย่างที่ยังแทงกั๊กอยู่ร่ำไป “โมนิก้า” ถือเป็นสิ่งที่นักลงทุนควรรับรู้กันอย่างทั่วถึง เพื่อจะได้มองปลายทางมีอะไรที่น่าสนใจบ้าง ? เพราะที่ผ่านมา “ความเชื่อ” กับ “ความจริง” เดินสวนทางกันเป็นประจำนะซี
*เหมือนกับในรายของ BANPU ก่อนหน้านี้เด้งขึ้นอย่างร้อนแรง ราวกับเป็นหุ้นน้องใหม่ “โมนิก้า” ถือเป็นแค่กิมมิคที่นักเล่นต้องอ่านจังหวะให้ขาด เพราะสิ่งที่เกิดขึ้นเที่ยวนี้ ยังไม่ใช่จุดเปลี่ยนที่สำคัญของหุ้น เนื่องจากสัญญาณเทคนิคบางตัวยังไม่ไปในทางเดียวกัน และการที่หุ้นอ่อนตัวลงมาปิดที่  20.20 บาท ลบไป 0.10 บาท ด้วยมูลค่า 577 ล้านบาท ย่อมตีความได้ว่า หากจะกลับทิศจริง ๆ วันนี้ต้องมีแรงซื้ออัดเข้ามานะคะ
*สถานการณ์ดังกล่าวคล้ายคลึงกับ AOT วันก่อนเม้าท์ให้ฟังว่า คุ้มกับความเสี่ยงจริงไหม ? หลังหุ้นประคองตัวด้วยการแกว่งตัวออกด้านข้างเป็นเวลานาน ก่อนจะพุ่งขึ้นมาปิดที่ 66.50 บาท บวกไป 0.25 บาท ด้วยมูลค่า 2 พันล้านบาท มันทำให้หุ้นตัวนี้ดูดีขึ้นจริง ๆ ถ้าให้ดีไปกว่านั้นต้องยืนเหนือระดับ 66 บาทอย่างมั่นคง เพราะจะทำให้หุ้นเปลี่ยนโมเมนตัมเป็นขาขึ้นเต็มตัวนะซี
*ส่วนในรายของ IVL อาศัยแรงซื้อที่มีเข้ามาอย่างต่อเนื่องเป็นแรงผลัก หุ้นถึงทะยานขึ้นมาปิดที่ 60.25 บาท บวกไป 1.50 บาท หรือขึ้นไป 2.55% ด้วยมูลค่า 1.14 พันล้านบาท ถึงกระนั้นถ้ามองให้ลึกซึ้งกว่าเดิมจะเห็นว่า หุ้นตัวนี้มีดีอยู่ในตัวของมันเองอยู่แล้ว “โมนิก้า” ไม่จำเป็นต้องไปโปรโมตอะไรให้มากความ เพราะแค่รายงานตามเนื้อผ้าที่เกิดขึ้น เพียงเท่านี้หุ้นก็มีโอกาสขึ้นไปหายอดเก่า 63 บาทแล้วล่ะค่ะ
*เช่นเดียวกับพวกม้าตีนปลาย WHA กระชากขึ้นอย่างร้อนแรง ชนิดหักปากกาเซียนไปหลายด้ามนั้น “โมนิก้า” ถือเป็นเรื่องของไทม์ไลน์ที่เวียนมาบรรจบพอดี บวกกับเจ้าภาพใหญ่ยังเข้ามาเก็บหุ้นอีกรอบ ทุกอย่างเลยดูลงตัวแบบพอดิบพอดี พร้อมกับเกิดจินตนาการกว้างไกลไปถึงขั้นที่ว่า ราคาปิดที่ 4.04 บาท บวกไป 0.04  บาท หรือขึ้นไป 1% ด้วยมูลค่า 670 ล้านบาท เป็นบันไดอีกขั้นที่จะหนุนให้หุ้นทะยานขึ้นไปหาเป้าแรก 4.10 บาท..อิอิอิ
*ส่วนหุ้นทีเด็ดทีขาดอย่าง THANI  กลายเป็นหุ้นที่ทำให้ “โมนิก้า” เกิดความรู้สึกวอรี่หลายครั้งด้วยกัน วันนี้ถึงไม่อยากจะออกตัวอะไรมากมายกว่าที่เป็นอยู่ เดี๊ยนถึงอยากให้แฟนคลับประเมินการกระชากขึ้นแรง จนเกิดแท่งเทียนสีเขียวโดเด่ ก่อนที่หุ้นจะปิดไปที่ระดับ 8 บาท บวกไป 0.35 บาท หรือขึ้นไป 4.60% ด้วยมูลค่า 288 ล้านบาท มันเป็นจังหวะที่น่า follow buy ขนาดไหน ? คุณเท่านั้นที่รู้นะคะ
*ส่วนหุ้นอีกหนึ่งตัวที่ทำให้เดี๊ยนยิ้มกรุ้มกริ่มกับท่าทีที่เกิดขึ้นในเที่ยวนี้ก็คือ TEAMG ก็ของมันเห็นกันแบบจะจะ ว่า มีคนเข้ามาไล่เก็บหุ้นเข้าพอร์ต แถมมีข่าวเม้าท์ออกมาจากแวดวงผู้รู้ว่า ราคาเป้าหมายควรอยู่ที่ระดับ 3 บาท  ขณะที่ราคาล่าสุดหุ้นปิดบริเวณ 2.44 บาท บวกไป 0.06 บาท หรือขึ้นไป 2.50% ด้วยมูลค่า 116 ล้านบาท มันเป็นจังหวะที่ชวนให้ติดตามจริง ๆ เจ้าค่ะ
*เหมือนกับในรายของ VGI หากดูอย่างผิวเผินย่อมตีความว่า การทะยานขึ้นมาปิดที่ 7.60 บาท บวกไป 0.45 บาท หรือขึ้นไป 6.30% ด้วยมูลค่า 320  ล้านบาท คงเป็นการไต่เพดานแบบพื้น ๆ  แต่ถ้าเจาะลึกลงไปอีกนิดหน่อยจะเห็นว่า หุ้นอยู่ในช่วงแกว่งตัวสร้างฐานบริเวณ 7 บาทนานถึงหนึ่งเดือนเต็ม ๆ ต่อจากนั้นก็วิ่งขึ้นแรงแบบไม่ให้ใครรู้ตัวแบบนี้ “โมนิก้า” ถึงกล้าฟันธงว่า น่าจะเป็นเกมวัดใจของพวกขาลุย..เชื่อหัวน้องโมเถอะ
*ส่วนรายที่หมดสภาพความยิ่งใหญ่อย่างราบคาบ จู่ ๆ กลับพลิกฟื้นขึ้นมาหน้าตาเฉย “โมนิก้า” ขอพุ่งเป้าไปที่ THANA หลังกระชากขึ้นมาปิดที่ 2.66 บาท บวกไป 0.48 บาท หรือขึ้นไป 22% ด้วยมูลค่า 100 ล้านบาท แถมเป็นการดีดตัวขึ้นแรงนับตั้งต้นปี ทั้งที่ก่อนหน้าซึมกระทือเหมือนคนอมทุกข์ บรรดานักเล่นเลยสันนิษฐานกันว่า  ลากไปเชือดเหมือนในอดีตแน่ ๆ …ทราบแล้วเปลี่ยน !